แถวซอยศรีอักษร บ้านเก่าของผม เมื่อหลายสิบปีก่อนยังไม่มีร้านค้าอะไรมากมาย 7-11 ไม่ต้องพูดถึง ยังไม่มีเลย ท่อระบายน้ำยังเป็นคลอง แต่ก็มีร้านโชว์ห่วยอยู่ร้านหนึ่ง ขายอาหารตามสั่งด้วย ผมเรียกร้านอาซิ่ม (อาซิ่มเสียไปนานมากแล้ว ตอนนี้เรียกร้านเจ้ตุ่ม) เหมือนร้านขายของชำทั่วไป ไม่มีอะไรมาก แต่ขอบอกว่า ใครชอบข้าวผัดร่วนๆต้องชอบข้าวผัดร้านนี้เลย ข้าวผัดหมู ร่วน แต่ไม่แข็ง หอมกลิ่นไหม้นิดๆ ราคาไม่แพงเลย 30-35 บาท (จำไม่ได้จ่ายไปเท่าไร) ถ้าไปบ้านเก่าแล้วไม่รู้กินอะไร แน่นอน ผมเดินไปซื้อข้าวผัดร้านนี้กิน อิ่มสบายท้อง

ในขณะที่ผมเดินไปอีกไม่ถึงร้อยเมตร มีร้านอาหารตามสั่ง ติดแอร์ ดูน่านั่ง ผมก็ยังเลือกที่จะกินร้านนี้อยู่ดี อาจจะเพราะผมคุ้นเคย เหมือนเป็นญาติกันอันนี้ก็ไม่ทราบได้ แต่ที่แน่ๆ ข้าวผัดร้านอาซิ่ม 5 ดาวในใจผมเสมอมา